text: 44-årig sigtet for seksuelle overgreb på syv skoledrenge
  16 juni 2016 kl. 10.33
  Politiet mener, at syv drenge igennem flere år har været udsat for blufærdighedskrænkelse fra en 44-årig mand. Blandt de krænkede er mandens egen søn.
  Allerede i foråret omtalte TV SYD sagen. Nu har politiets efterforskning gennem de seneste måneder ført til, at den 44-årige mand er blevet sigtet for en lang række tilfælde af blufærdighedskrænkelse af syv skoledrenge på Hornsyld Skole. De syv drenge gik alle i sønnens klasse, og sønnen er selv blandt de krænkede.
  - Det drejer sig om i alt 17 sigtelser, som hver i sær indeholder flere forseelser. Det har blandt andet været under køreture, siger leder af lokalpolitiet i Horsens, Peter Thaysen, til TV SYD.
  Efterforskningen viser, at de mange overgreb på de i dag 10-årige drenge er sket systematisk gennem flere år. Fra slutningen af 2013 til februar i år, hvor Hedensted Kommune anmeldte sagen.
  Ifølge politiet er krænkelserne sket på drengenes skole - i forbindelse med at den 44-årige hentede børnene. Men også i den sigtedes bil og i Hornsyld Svømmehal.
  Børnene har under afhøringerne fortalt, at krænkelserne skete under leg med den 44-årige. Her blev børnene berørt på kroppen og indenfor underbukserne.
  Sydøstjyllands Politi er nu så langt med efterforskningen, at de snart videregiver sagen til retsforfølgelse.
  - Vi overleverer sagen til anklagemyndigheden i næste uge, når vi har afsluttet den sidste afhøring. Men vi regner ikke med at udvide antallet af sigtelser, siger Peter Thaysen.
  Udover de 17 sigtelser, så er den 44-årige også sigtet for anden kønslig omgang med sin plejesøn, der i dag er voksen.
  Sagen begyndte, da en forælder til et af de involverede børn henvendte sig til Hornsyld Skole i februar og fortalte om hændelserne. Derefter politianmeldte Hedensted Kommune den 44-årige mand.
  Den sigtede boede alene med sin søn, mens krænkelserne stod på. Sønnen går i dag ikke længere på Hornsyld Skole, er fjernet fra sin far og bor i stedet sammen med sin mor.
  